Söguloftið á Landnámssetrinu í Borgarnesi hefur hýst marga góða sagnamenn og löngu kominn tími til að rifja upp sögu mannsins sem byggði á sínum tíma húsið sem landnámssýningin , Eglusýningin og Söguloftið eru í , Thors Jensen . Thor var rúmlega tvítugur þegar hann tók við verslunarrekstri í Borgarnesi og tók rækilega til hendinni þau ár sem hann var þar . Í gærkvöldi kom svo langafabarn hans , Guðmundur Andri Thorsson , og sagði merka sögu afa sína fyrir fullu húsi áhugasamra gesta á Söguloftinu . Thor Jensen fæddist í Danmörku 1863 . Hann missti föður sinn ungur , var tekinn inn í skóla fyrir fátæk , föðurlaus börn þar sem hann lærði verslunarrekstur og tilviljun réð því að hann var látinn afplána lærlingsár sín hjá dönskum kaupmanni á Borðeyri við Hrútafjörð . Þar kynntist hann konuefni sínu , Margréti Þorbjörgu Kristjánsdóttur , og í tímans rás eignuðust þau saman tólf börn sem mörg hver urðu þekktir einstaklingar í íslensku samfélagi . Frá Borðeyri fóru þau hjónin til Borgarness , þaðan til Akraness , Hafnarfjarðar og loks til Reykjavíkur . Alls staðar sýndi Thor dugnað og framsýni en vissulega gengu fyrirtækin sem hann stofnaði misvel – stundum vegna hastarlegra óhappa , stundum vegna þess að samfélagið var ekki tilbúið til að taka við þeim . Hann dó 1947 . Guðmundur Andri sagði þessa sögu ekki aldeilis svona skipulega og magurt . Hann hóf kvöldið á að setja áhorfendur rækilega inn í erfiðleikana á því að byrja ævisögu , taldi upp hverja leiðina af annarri til að hefja sögu langafa síns : það væri hægt að byrja á því að spjalla um manninn á málverkinu sem hann hafði með sér , eða á fyrstu bernskuminningu Thors , þegar hamrinum var stolið af honum , það mætti byrja á því þegar hann hitti Margréti Þorbjörgu , bjargvætt sinn í sextíu ár , í fyrsta sinn , það mætti byrja á skáletruðum heimspekilegum eða rómantískum kafla um ungan Thor – eða fjörgamlan – í faðmi íslenskrar náttúru og svo framvegis og svo framvegis . Þetta varð eins og góð kennslustund í skapandi ævisagnaskrifum . Í framhaldinu kom svo ævisagan í lifandi stiklum með mörgum persónulegum innskotum , sögum sem Thor faðir Guðmundar Andra hafði sagt honum og sögum úr ættinni ; hann sýndi erfðagripi úr fórum ættarinnar – þar voru skemmtilegastir dansskór Thors Thors sendiherra sem reyndust smellpassa á systursonarson hans þarna á Söguloftinu . Thor Jensen varð í frásögn afkomandans greindur maður og gegn sem lærði góða íslensku , unni fósturlandi sínu og vildi hag þess sem vænstan . Hann sýndi hvernig Thor skipti ævi sinni milli þriggja höfuðatvinnugreina þjóðarinnar . Á fyrsta skeiðinu var það verslun , svo dembdi hann sér í sjávarútveginn þar sem gengið varð best og auðurinn mestur ( meðan það var ) og loks landbúnaðurinn þegar hann reisti Korpúlfstaði og stofnaði mjólkurbú fyrir höfuðborgina . Þar tengdist saga Thors Jensen óvænt beint við blæðandi samtímann . Það er fróðlegt að heyra Íslandssögu liðinnar aldar frá þessu sjónarhorni og ekki þarf að fjölyrða um það hvað Guðmundur Andri er einstaklega skemmtilegur maður . Það verður enginn svikinn af því að príla upp á Söguloftið og hlusta á hann .